Voorstelle om skoolplundery hok te slaanGroot skade is verlede maand in die vroeë oggendure aan die skool in Parkview aangerig. (Foto: Twitter) Die DA het Dinsdag ŉ skrywe aan Angie Motshekga, minister van basiese onderwys, gerig waarin maatreëls voorgestel word om die vandalisering van skole gedurende die algehele landwye afsondering hok te slaan. Dít volg nadat Motshekga onlangs bevestig het dat 183 skole sedert die instel van die afsondering onder vandale deurgeloop het. Luidens berigte is sommige skole in Gauteng na bewering selfs deur voormalige opsigters beskadig nadat hul kontrakte onlangs opgeskort is. Desiree van der Walt, die DA se adjunk-skaduminister van basiese onderwys, sê in ŉ verklaring Motshekga behoort voortaan te verseker dat daar gedurende die afsondering te alle tye ŉ opsigter by die skool teenwoordig is. By die skole waar kontrakte verstryk het, behoort die kontrakte verleng te word of opsigters so gou moontlik vervang te word. Volgens Van der Walt behoort die departement ook nou saam met die Suid-Afrikaanse Polisiediens, buurtwagte en gemeenskapspolisiëringforums te werk om veiligheid by skole in dié tyd op te skerp. “Die DA is bereid om met die minister in hierdie verband te beraadslaag. Daar is duidelik ŉ dringende behoefte daaraan om voorkomende maatreëls in te stel om skole teen misdadigers te beskerm,” sê Van der Walt. Bongiwe Mbinqo-Gigaba, die voorsitter van die portefeuljekomitee vir basiese onderwys, het intussen ook haar kommer uitgespreek oor die aantal skole wat reeds onder vandale deurgeloop het. “Ons land gaan deur ŉ krisis wat veroorsaak word deur die Covid-19-pandemie. Hulpbronne is reeds herlei om die uitdagings wat die pandemie veroorsaak die hoof te bied. Nou sal skole herstel moet word aangesien misdadiger-elemente in ons gemeenskappe ŉ geleentheid gesien het om broodnodige hulpbronne te vernietig wat ons leerders gaan benodig wanneer die afsondering opgehef word,” sê Mbinqo-Gigaba.